แก้เกณฑ์ซีจียกระดับบจ.รับเปิดเออีซี
ตลาดหลักทรัพย์ฯ ปรับปรุงหลักการกำกับดูแลกิจการที่ดี บจ. ยกระดับมาตรฐานซีจี ก้าวสู่เออีซี
22 พ.ย. 2555

ตลาดหลักทรัพย์ฯ ปรับปรุงหลักการกำกับดูแลกิจการที่ดี บจ. ยกระดับมาตรฐานซีจี ก้าวสู่เออีซี 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ที่ประชุมคณะกรรมการ (บอร์ด) วันที่ 21 พ.ย.ที่ผ่านมา มีมติเห็นชอบในการปรับปรุงหลักการกำกับดูแลกิจการที่ดี (ซีจี) สำหรับบริษัทจดทะเบียน (บจ.) ปี 2549 ให้มีความทันสมัยและให้สอดคล้องกับมาตรฐานของ ASEAN CG Scorecard ซึ่งกำหนดโดยหน่วยงานกำกับตลาดทุนของกลุ่มประเทศในอาเซียน หรือ ACMF
ทั้งนี้ เพื่อยกระดับมาตรฐานและการปฏิบัติด้านการกำกับดูแลกิจการที่ดี และเพื่อเตรียมความพร้อมให้บริษัทจดทะเบียนไทยสู่การแข่งขันในระดับภูมิภาค ก้าวสู่การเปิดประชาคมเศรษฐกิจอาเซียน (เออีซี) ที่จะเกิดขึ้นในปี 2558 
นายจรัมพร กล่าวว่า การปรับปรุงแนวปฏิบัติให้มีความชัดเจนและมีมาตรฐานการปฏิบัติที่สูงขึ้น อาทิ การเผยแพร่ข้อมูลการประชุมผู้ถือหุ้นบน Website ของบริษัทล่วงหน้าอย่างน้อย 28 วัน ก่อนวันประชุมผู้ถือหุ้น และจัดทำเป็นภาษาอังกฤษเผยแพร่พร้อมภาษาไทย การกำหนดนโยบายต่อต้านการทุจริต การคอร์รัปชัน เป็นต้น โดยแนวปฏิบัติที่ปรับปรุงใหม่ บจ.จะใช้ในการเปิดเผยข้อมูลตามแบบ 561 และรายงานประจำปี 2556 เป็นต้นไป 
“การยกระดับมาตรฐานและแนวปฏิบัติการกำกับดูแลกิจการของ บจ.ไทย เพื่อสร้างความน่าสนใจในการลงทุน” นายจรัมพร กล่าว
การปรับปรุงหลักการกำกับดูแลกิจการที่ดี มีการหารือและสำรวจความคิดเห็นของ บจ. ซึ่งพบว่า บจ. 85% ของบริษัทที่ตอบแบบสำรวจ เห็นว่าหลักการที่ปรับปรุงเป็นเรื่องที่ได้ปฏิบัติอยู่แล้ว